## Rješenje kojim se Miljenku Galiću iz Zagreba odobrava objavljivanje ponude za preuzimanje javnoga dioničkog društva MGK-PACK d.d., Rijeka

### NN 92/2006 (17.8.2006.), Rješenje kojim se Miljenku Galiću iz Zagreba odobrava objavljivanje ponude za preuzimanje javnoga dioničkog društva MGK-PACK d.d., Rijeka

# HRVATSKA AGENCIJA ZA NADZOR FINANCIJSKIH USLUGA

**2160**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva Miljenka Galića iz Zagreba, Vinogradi 72,
zastupanog po punomoćnicima, odvjetnicima Odvjetničkog društva Korušić, Hrg &
Uskoković iz Varaždina, Anina 2/II, za odobrenje objavljivanja ponude za
preuzimanje javnoga dioničkog društva MGK-PACK d.d., Rijeka, Milutina Barača 7,
na sjednici održanoj 3. kolovoza 2006. godine, donijela je

## RJEŠENJE

1. Miljenku Galiću iz Zagreba, Vinogradi 72, odobrava se objavljivanje ponude za
preuzimanje javnoga dioničkog društva MGK-PACK d.d., Rijeka, Milutina Barača 7.
2. Ovo Rješenje objavit će se u »Narodnim novinama«.

```
Obrazloženje
```

I. Miljenko Galić iz Zagreba, Vinogradi 72 (dalje u tekstu: Ponuditelj),
zastupan po punomoćnicima, odvjetnicima Odvjetničkog društva Korušić, Hrg &
Uskoković iz Varaždina, Anina 2/II, podnio je Hrvatskoj agenciji za nadzor
financijskih usluga (dalje u tekstu: Agencija), dana 2. lipnja 2006. godine,
temeljem odredbe članka 13. stavak 1. Zakona o preuzimanju dioničkih društava
(dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva MGK-PACK d.d., Rijeka, Milutina Barača 7 (dalje u
tekstu: Izdavatelj) i dokumentaciju u privitku.
Nakon izvršenog uvida u dokumentaciju priloženu uz zahtjev, utvrđeno je da je
dokumentacija nepotpuna, u smislu odredbe članka 12. stavak 2. Zakona, te je
dana 13. lipnja, 7. i 17. srpnja 2006. godine, Agencija od Ponuditelja zatražila
njezinu dopunu.
Posljednju dopunu dokumentacije, Agencija je zaprimila dana 28. srpnja 2006.
godine, od kada se Zahtjev Ponuditelja za odobrenje objavljivanja ponude za
preuzimanje smatra urednim.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
III. Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja dana 13. svibnja 2005. godine,
stjecanjem 33.000 dionice, odnosno15,01% učešća u temeljnom kapitalu
Izdavatelja, što daje 16,60% od ukupnog broja glasova koje daju dionice
Izdavatelja s pravom glasa, temeljem Ugovora o prodaji dionica, sklopljenog s
Antunom Petrićem iz Požege, Vjekoslava Babukića 25, a nakon kojeg stjecanja
Ponuditelj raspolaže sa 53.000 dionica, odnosno 24,11% učešća u temeljnom
kapitalu Izdavatelja, što daje 26,66% od ukupnog broja glasova koje daju dionice
Izdavatelja s pravom glasa.
Isto tako, obveza objavljivanja ponude za preuzimanje, sukladno odredbi članka
4. stavak 3. alineja 2. Zakona, nastala je i za Antuna Petrića iz Požege,
Vjekoslava Babukića 25, dana 20. siječnja 2006. godine, protekom 18 mjeseci od
dana prvog stjecanja dionica nakon prethodne ponude za preuzimanje i to
stjecanjem 97 dionica, odnosno 0,04% učešća u temeljnom kapitalu Izdavatelja,
koje dionice su stečene transakcijom na Varaždinskoj burzi d.d., Varaždin dana
20. srpnja 2004. godine. Nakon prethodne ponude za preuzimanje Antun Petrić iz
Požege, Vjekoslava Babukića 25, stekao je ukupno 182 dionice, odnosno 0,08%
učešća u temeljnom kapitalu Izdavatelja, što daje 0,08% od ukupnog broja glasova
koje daju dionice Izdavatelja s pravom glasa, a nakon kojih stjecanja raspolaže
sa ukupno 113.304 dionice, odnosno 51,53% učešća u temeljnom kapitalu
Izdavatelja, što daje 56,99% od ukupnog broja glasova koje daju dionice
Izdavatelja s pravom glasa.
Antun Petrić iz Požege, Vjekoslava Babukića 25, sukladno odredbi članka 8.
stavak 5. Zakona, djeluje zajednički s Krešimirom Petrićem iz Požege, Vjekoslava
Babukića 25, koji raspolaže s 555 dionica, odnosno 0,25% učešća u temeljnom
kapitalu Izdavatelja, što daje 0,28% od ukupnog broja glasova koje daju dionice
Izdavatelja s pravom glasa.
Ponuditelj i Antun Petrić iz Požege, Vjekoslava Babukića 25, sklopili su dana
16. svibnja 2006. godine Ugovor o zajedničkom djelovanju kojim isti reguliraju
svoje odnose glede zajedničkog djelovanja u Izdavatelju, ostvarivanju prava
glasa kao i raspolaganju bilo kakvim pravima proizlazećim iz dionica
Izdavatelja. Isto tako, Antun Petrić iz Požege, Vjekoslava Babukića 25 i
Krešimir Petrić iz Požege, Vjekoslava Babukića 25, temeljem izjava od dana 30.
lipnja 2006. godine, suglasni su da Ponuditelj objavi ponudu za preuzimanje
Izdavatelja.
Slijedom svega navedenog, ponudu za preuzimanje, sukladno odredbi članka 4.
stavak 1., a u svezi s člankom 8. stavak 1. točka a) i stavak 5. Zakona, objavit
će Ponuditelj.
IV. Cijena po kojoj Ponuditelj nudi otkup dionica u ponudi za preuzimanje iznosi
50,00 kuna po dionici. Prema podacima do­stupnima Agenciji i dokumentaciji
priloženoj uz predmetni Zahtjev, najviša cijena po kojoj su Ponuditelj i osobe s
kojima Ponuditelj djeluje zajednički stjecali dionice Izdavatelja s pravom glasa
iznosi 50,00 kuna. Prema podacima Zagrebačke burze d.d., Zagreb i Varaždinske
burze d.d., Varaždin, dostavljenim na zahtjev Agencije (u predmetu: klasa:
450-08/06-13/45), na Zagrebačkoj burzi d.d., Zagreb, u raz­doblju od 25. srpnja
2002. godine do 19. svibnja 2006. godine, nije bilo transakcija dionicama
Izdavatelja niti kroz trgovinski sustav niti putem dražbi, dok su u istom
razdoblju na Varaždinskoj burzi d.d., Varaždin, bile ukupno tri transakcije
dionicama Izdavatelja, najviša cijena je iznosila 50,00 kuna po dionici, te je
utvrđeno da je cijena izražena u ponudi za preuzimanje u iznosu od 50,00 kuna po
dionici, utvrđena u skladu s odredbom članka 4. stavak 4. i članka 15. stavci 3.
– 6. Zakona.
V. Ponuditelj i osobe s kojima Ponuditelj djeluju zajednički raspolažu sa
166.859 redovnih dionica Izdavatelja, a temeljni kapital Izdavatelja podijeljen
je na 160.177 redovnih dionica, svaka u nominalnom iznosu od 200,00 kuna.
Novčana sredstva potrebno je osigurati sukladno odredbi članka 9. stavka 1.
Zakona, za plaćanje preostale 31.933 dionice Izdavatelja s pravom glasa, u
iznosu od najmanje 1.596.650,00 kuna. Uvidom u Ugovor o kunskom namjenskom
depozitu, broj ugovora 01/2006, broj partije: 1325838352, koji je dana 28.
srpnja 2006. godine, Ponuditelj sklopio sa Zagrebačkom bankom d.d., Zagreb,
Paromlinska 2, te Potvrdu Zagrebačke banke d.d., Zagreb od dana 28. srpnja 2006.
godine o obavljenoj transakciji, utvrđeno je da je Ponuditelj osigurao sredstva
u iznosu od 1.596.900,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 1. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII. Rješenje je potpisano na temelju ovlasti predsjednika Uprave gosp. Ante
Samodola u smislu članka 4. stavak 3. Zakona o Hrvatskoj agenciji za nadzor
financijskih usluga (»Narodne novine« broj 140/05) i članka 10. Statuta Hrvatske
agencije za nadzor financijskih usluga (»Narodne novine« broj 31/06).
IX. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/22
Urbroj: 326-101/06-10
Zagreb, 3. kolovoza 2006.

Član Uprave
**Ivica Letinić**, v. r.

Rješenje, NN 92/2006-2160
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)